Ди хэкум ихъумэ щэхухэр
ТхакIуэ, къэхутакIуэ цIэрыIуэ Котляров Виктор Налшык дэт курыт еджапIэ №18-м и класс нэхъыжь щеджэхэм яIущIащ.
ЗэIущIэр щекIуэкIар «Искож» хьэблэм дэт тхылъ хъумапIэ №9-рщ. Мы библиотекэм илъэс 40-м щIигъуауэ щылажьэ, щэнхабзэмкIэ и къудамэм и унафэщI Кульгавт Елизаветэ ныбжьыщIэхэр щыгъуазэ ищIащ ди лъэпкъ тхыдэмрэ ди щIыналъэм ихъумэ щэхухэмрэ теухуауэ тхылъ зэмылIэужьыгъуэ 50-м нэс зи Iэдакъэ къыщIэкIа тхакIуэм и гъащIэмрэ и творческэ гъуэгуанэмрэ. Псом хуэмыдэу еджакIуэхэм ягу ирихьащ иужьрей илъэсхэм Котляров зэщхьэгъусэхэу Мариерэ Викторрэ Бахъсэн, Шэрэдж, Шэджэм аузхэм, Зеикъуэ, Бейдыдж, Аушыджэр къуажэхэм я Iэгъуэблагъэм щрагъэкIуэкIа къэхутэныгъэхэм ятеухуа хъыбархэр.
ЦIыхум и акъылым зезыгъэужь тхылъхэр ди щIэблэм IэщIыб ямыщIыным хуэунэтIауэ къызэрагъэпэща мы зэIущIэм нэгъуэщI зы унэтIыныгъи иIащ — ар ущалъхуа лъахэр фIыуэ плъагъуным имызакъуэу абы ехьэлIа псори зэгъэщIэнырщ.
ЗэIущIэм кърихьэлIахэм я упщIэхэм Котляров Виктор жэуап иритащ. «Фэ фыщопсэу цивилизацэр къыщыунэхуа щIыпIэм, ауэ, ди жагъуэ зэрыхъунщи, ди щIыналъэм ихъумэ щэхухэм хамэ къэрал къэхутакIуэхэм мыхьэнэ нэхъ ират мыбы щыпсэухэм нэхърэ», — жиIащ тхакIуэм.
Шэрэдж Дисэ.
